b'\n_START_ARTICLE_\nStarodub\n_START_SECTION_\nHistorie\n_START_PARAGRAPH_\nStarodub har v\xc3\xa6rt kjent siden 1000-tallet, da den var en del av Severia. Den ble brent ned til grunnen av mongolene p\xc3\xa5 1200-tallet. P\xc3\xa5 1300-tallet havnet byen under Storhertugd\xc3\xb8mmet Litauen, og senere under Polen-Litauen. Mellom 1503\xe2\x80\x931618 var Starodub en del av Storfyrsted\xc3\xb8mmet Moskva, og deretter under Polen igjen til 1648. Under Khmelnytskyj-oppstanden ble byen senter for Starodub kosakkregiment og hadde en stor grad av selvstyre mellom 1666 og 1686._NEWLINE_Starodub forble en del av det selvstyrte Kosakk-hetmanatet til 1781, da den ble en distriktsby. I 1796 ble Starodub innlemmet i Tsjernigov gubernija. I 1917\xe2\x80\x931918 var byen okkupert av tyske styrker. Sovjetisk autoritet ble gjenopprettet i november 1918._NEWLINE_I sovjetperioden var Starodub en del av Homel-provinsen (1919\xe2\x80\x931926), Brjansk-provinsen (1926\xe2\x80\x931929), Vestre oblast (1929\xe2\x80\x931938) og Orjol oblast (1938\xe2\x80\x931944). Byen ble igjen okkupert av tyske styrker mellom august 1941 og 22.september 1943. Starodub ble endelig en del av Brjansk oblast i 1944.\n_START_SECTION_\nSeverdigheter og fortidsminner\n_START_PARAGRAPH_\nSom et betydelig senter for Kosakk-hetmanatet er Starodub det eneste stedet i Russland hvor man kan se autentiske eksempler p\xc3\xa5 ukrainsk barokk. Kristi f\xc3\xb8dsels katedral, bygget i 1617 og restaurert etter en brann i 1677, er et typisk eksempel p\xc3\xa5 kosakkbarokk. \xc3\x85penbaringskirken g\xc3\xa5r tilbake til 1789, mens Nikolaikirken ble oppf\xc3\xb8rt i nyklassisk stil i 1802.'